З паўночнага боку царкоўнай каменнай агароджы пад шатамі тады яшчэ маладых дрэў былі пахаваныя кайзераўскія салдаты. Агульным помнікам загінуўшым немцам стаў плоскі гранітны камень з надпісам старым гатычным шрыфтам “Храбрыя не паміраюць”. Час зраўняў магілы з зямлёй. Камень жа гэты пазней быў падняты протаіерэем Іаанам Наўродскім і ўстаўлены ў царкоўную агароджу (надпісам навонкі) у час яе рамонту пасля вызвалення ад фашысцкай акупацыі з тым, каб савецкія ўлады не апаганілі магіл гэтых прышлых і іншаверных і не пашкодзілі гэтым царкве. Гэты надмагільны камень і зараз можна бачыць у сцяне непадалёку ад уваходу, з правага боку.